อร อรดี

**อรดี บุญสุวรรณ** (เกิด 20 มกราคม พ.ศ. 2531) ชื่อเล่น **ยุ้ย** มีชื่อในการแสดงว่า **อร อรดี** เป็นนักร้องลูกทุ่ง, นักร้องคันทรี่บลูส์ และนักแสดงหญิงชาวไทย พื้นเพเป็นคนจังหวัดสระบุรี เจ้าของฉายา **มนต์เสียงลูกแม่ค้าปาท่องโก๋**

อร อรดี เป็นศิลปินลูกทุ่งที่อายุน้อยที่สุดในค่ายนพพร ซิลเวอร์โกลด์ ในขณะนั้น ซึ่งเธอมีผลงานในวัย 15 ปี ออกอัลบั้มชุดแรกเมื่อช่วงต้นปี พ.ศ. 2547 และออกอัลบั้มเพลงเรื่อยมากับทางต้นสังกัด มีผลงานเพลงที่สร้างชื่อเสียงให้กับเธอ เช่นเพลง สาวเมืองนนท์, สาวบางกรวย, ฝากตัวเป็นน้อง, เรารักอ่างทอง, เบอร์โทรเบอร์ห้องไม่ต้องมาขอ และเพลง หนุ่มจันท์เงียบจัง เป็นต้น

ปี พ.ศ. 2568 อร อรดี เซ็นต์สัญญากับค่ายเพลง TIG Record มีผลงานเพลงในรอบ 10 ปี คือเพลง รอรักที่บางกรวย

## ประวัติ
**อรดี บุญสุวรรณ** มีชื่อแต่แรกเกิดว่า "วนิดา ขอญวนกลาง", "วนิดา บุญสุวรรณ" ตามลำดับ ในภายหลังเข้าวงการเพลง ได้เปลี่ยนมาใช้ชื่อ **อร อรดี** ซึ่งเป็นการตั้งให้โดย พนม นพพร นักร้องลูกทุ่งชื่อดัง และผู้บริหารค่ายเพลง นพพร ซิลเวอร์โกลด์ ซึ่งในช่วงหนึ่งเธอใช้ชื่อในการประกวดร้องเพลงและออกอัลบั้มเพลง ในนาม **ขวัญใจ สายน้ำผึ้ง**

อร อรดี เกิดเมื่อวันที่ 20 มกราคม พ.ศ. 2531 ภูมิลำเนาเป็นชาวเมืองพระพุทธบาท จังหวัดสระบุรี เป็นบุตรของนายสิงห์ทอง ขอญวนกลาง และนางสมนึก ขอญวนกลาง มีพี่น้อง 2 คน โดยเธอเป็นบุตรคนโต ด้านการศึกษา สำเร็จการศึกษาจากโรงเรียนเทคโนโลยีละโว้ (ปัจจุบันคือ วิทยาลัยเทคโนโลยีละโว้) และศึกษาต่อระดับอุดมศึกษาจากคณะวิทยาการจัดการ สาขานิเทศศาสตร์ มหาวิทยาลัยราชภัฏเทพสตรี สำเร็จการศึกษาในปี พ.ศ. 2553 เข้ารับพระราชทานปริญญาบัตรในปี พ.ศ. 2555 

### จุดเริ่มต้นการร้องเพลง
ก่อนจะมาเป็นศิลปิน อร อรดี ต้องฝ่าฟันอุปสรรคมากมายไม่น้อย พ่อกับแม่ของอร อรดี ไม่ได้ร่ำรวยอะไร ในทางกลับกัน เป็นคนหาเช้ากินค่ำ ทำอาชีพขายปาท่องโก๋และน้ำเต้าหู้อยู่ในตลาดจอมพล ป. ที่บ้านเกิดในสระบุรี โดยต้องตื่นตั้งแต่ตอนตี 2 เพื่อมาเตรียมของขาย ขณะที่ อร อรดีจะออกมาช่วยในเช้ามืดก่อนจะไปเรียน ส่วนตอนเย็นพ่อก็จะพาอร อรดี กับน้องไปเต้นแอโรบิคบ้าง ว่ายน้ำบ้าง ซึ่งเรื่องนี้ทำให้เธอมีปอดแข็งแรง พลังเสียงดี รวมทั้งมีทักษะในด้านการเต้น ซึ่งเป็นผลดีต่ออาชีพนักร้องในอนาคต

เธอเริ่มชีวิตการประกวดร้องเพลงที่ตลาดสด จอมพล ป. ซึ่งพ่อกับแม่ก็ขายปาท่องโก๋ น้ำเต้าหู้อยู่นั่นเอง ซึ่งวันนั้นอร อรดี ได้รับรางวัลชนะเลิศกลับมาอีกด้วย ถือว่าเป็นรางวัลชิ้นแรกในชีวิตของเธอเอง จากนั้น อร อรดี ก็เป็นที่รู้จักของคนในระแวกนั้น ทำให้เธอได้รับโอกาสรับงานร้องเพลง ไม่ว่าจะเป็น งานแต่ง งานบวช งานขึ้นบ้านใหม่ โดยควบคู่ไปกับการประกวดร้องเพลงตามเวทีต่าง ๆ สะสมประสบการณ์ต่าง ๆ ตั้งแต่วัยเด็ก

อร อรดีเดินสายประกวดร้องเพลงตามสถานที่ต่างๆมาแล้วเกือบ ร้อยเวที รวมทั้งเวทีใหญ่ๆ เช่น เวทีเคพีเอ็น อวอร์ด ฯลฯ ในขณะนั้นใช้ชื่อ **ขวัญใจ สายน้ำผึ้ง** ในการประกวดร้องเพลง และรางวัลที่ทำให้อร อรดี หรือ ขวัญใจ สายน้ำผึ้ง นั้นภูมิใจที่สุดคือรางวัลนักร้องชนะเลิศชิงถ้วยพระราชทาน สมเด็จพระเทพรัตนราชสุดาฯ สยามบรมราชกุมารี ประเภทเพลงไทยลูกทุ่ง ซึ่งต่อยอดทำให้เธอมีโอกาสได้ออกอัลบั้มเพลงลูกทุ่งชุดแรก ในวัย 11 ปี ชื่ออัลบั้ม ขวัญใจวอนแฟน ภายใต้บริษัท จักรวาล เอ็ดดูเทนเมนต์ จำกัด มีเพลงในอัลบั้ม ได้แก่เพลง วอนพี่กลับนา, ขวัญใจวอนแฟน, อวยพรด้วยน้ำตา เป็นต้น

จุดเริ่มต้นในการเป็นศิลปินในชื่อ อร อรดี เริ่มมาจากการที่เธออัดเทปเสียงร้องของเธอ ส่งไปที่สังกัดนพพร ซิลเวอร์โกลด์ ตามคำแนะนำของ ป้อมเพชร พนาวัลย์ ซึ่งเป็นโปรดิวเซอร์อยู่ใน บริษัท นพพร ซิลเวอร์โกลด์ ซึ่งเธอพบกับเขาขณะเดินสายประกวดร้องเพลงตามเวทีต่าง ๆ ต่อมาไม่กี่สัปดาห์ก็ได้รับการติดต่อจากทางต้นสังกัดให้มาเทสต์เสียง และผ่านการคัดเลือกในเวลาต่อมา และได้เปลี่ยนชื่อเป็น **อร อรดี** จากคำแนะนำของพนม นพพร ซึ่งเป็นเจ้าของค่ายเพลงในขณะนั้น

อร อรดี เซ็นต์สัญญาเป็นศิลปินในปี พ.ศ. 2546 ในขณะนั้นเธอมีอายุเพียง 15 ปี และเป็นศิลปินที่อายุน้อยที่สุดในช่วงเวลานั้น ต่อมาช่วงต้นปี พ.ศ. 2547 ทางค่ายก็ได้ผลิตผลงานเพลงชุดแรก ให้กับอร อรดี ในชื่อชุด "สาวเมืองนนท์" ซึ่งแต่งโดย ระพี เรือนเพชร และเพลงนี้เอง ก็เป็นเพลงแจ้งเกิดชื่อ "อร อรดี" จนขึ้นชาร์ตอันดับ 1 ของคลื่น FM 98.0 MHz ลูกทุ่งรักไท และติดอันดับเพลงฮิตตามสถานีทั่วประเทศ นับว่าเป็นลูกทุ่งน้องใหม่ที่ประสบความสำเร็จอีกคนหนึ่งของวงการ ทำให้เธอได้รับฉายา "มนต์เสียงลูกแม่ค้าปาท่องโก๋"

อร อรดี มีผลงานเพลงอย่างต่อเนื่องทุกปี ในปี พ.ศ. 2548 ทางต้นสังกัดได้ผลิตผลงานเพลงชุดที่ 2 ให้กับเธอ ชื่อชุด "สาวบางกรวย" และในอัลบั้มชุดนี้ ทำให้ชื่อของ อร อรดี เป็นที่รู้จักในวงกว้างมากขึ้น ออกเดินสายทัวร์คอนเสิร์ตทั่วประเทศไทย โดยในอัลบั้มชุดนี้มีเพลงที่เป็นที่รู้จัก เช่น เพลงสาวบางกรวย, ฝากตัวเป็นน้อง, คอยพี่ที่สวนกาแฟ 

ในปีเดียวกัน อร อรดี ได้รับรางวัล คมชัดลึก อวอร์ด ครั้งที่ 3 สาขานักร้องหญิงยอดเยี่ยมประจำปี พ.ศ. 2548 อีกด้วย

ในปี พ.ศ. 2549 ออกอัลบั้มชุดที่ 3 ชื่อชุด "เรารักอ่างทอง" ซึ่งก็ได้รับกระแสดีพอสมควร และมีผลงานอัลบั้มตามมาอีกหลายชุด เช่น ชุด "เบอร์โทรเบอร์ห้องไม่ต้องมาขอ" (พ.ศ. 2551) เปิดตัวด้วยเพลง "เบอร์โทรเบอร์ห้องไม่ต้องมาขอ" (เป็นเพลงที่ร้องแก้ กับเพลง "เบอร์โทรไม่ต้องเบอร์ห้องมีไหม" ของศิลปินชาย ชล อภิชาติ), "นักการมอง" และเพลง "มาสายดีกว่าไม่มา" ต่อมาคือผลงานอัลบั้มเดี่ยวชุดสุดท้าย ชุด "หนุ่มจันทร์เงียบจัง" (พ.ศ. 2555) เปิดตัวด้วยเพลง "หนุ่มจันท์เงียบจัง" และเพลง "ยิ้มก่อนเด้" ภายในอัลบั้มชุดนี้ จะมีเพลงใหม่แค่ 2 เพลง นอกจากนั้น จะเป็นการนำเพลงจากหลาย ๆ อัลบั้มของอร อรดี มาบรรจุไว้ในอัลบั้มชุดนี้ และทำมิวสิควิดีโอเพลงใหม่ทั้งหมด

ปลายปี พ.ศ. 2552 ทางค่ายนพพร ซิลเวอร์โกลด์ ได้ทำโปรเจค **สามสาวซิลเวอร์โกลด์** ประกอบสมาชิก ได้แก่ อร อรดี, ลูกปัด พิมพ์ชนก และ วี จิราพร ออกอัลบั้มจำนวน 2 ชุดด้วยกัน ชื่อชุด "3 สาวซิลเวอร์โกลด์" (พ.ศ. 2552) และชุด "สวยได้อีก" (พ.ศ. 2553) และได้ปล่อยซิงเกิลอีกหลายเพลง ก่อนที่ช่วงต้นต้นปี พ.ศ. 2559 จะประกาศยุติวง พร้อมกับค่ายเพลงนพพร ซิลเวอร์โกลด์

### ปัจจุบัน
อร อรดี หมดสัญญากับทางต้นสังกัดในปี พ.ศ. 2560 ผลงานชิ้นสุดท้ายก่อนหมดสัญญาคือโปรเจค **สามสาวซิลเวอร์โกลด์** หลังจากที่หมดสัญญากับทางต้นสังกัด เธอได้หันมาทำอาชีพพนักงานประจำ แผนกบัญชีที่บริษัทปุ๋ยแห่งหนึ่ง ในจังหวัดสระบุรี ปัจจุบันเธอทำธุรกิจส่วนตัวเปิดร้านคาเฟ่ชื่อ **Mond Tree Cafe' Saraburi** ตั้งอยู่ในอำเภอพุทธบาท จังหวัดสระบุรี ซึ่งเป็นบ้านเกิดของเธอเอง

ในปี พ.ศ. 2568 อร อรดี เซ็นต์สัญญาเป็นศิลปินค่าย TIG Record เปิดตัวผลงานเพลงแรกในรอบ 10 ปี เพลง รอรักที่บางกรวย

## ผลงาน
### ซิงเกิล

### เพลงอื่น ๆ ที่ปรากฏ

### อัลบั้มเดี่ยว
#### อัลบั้ม "ขวัญใจวอนแฟน" ในนาม ขวัญใจ สายน้ำผึ้ง (สิงหาคม 2542)
# วอนพี่กลับนา
# ขวัญใจวอนแฟน
# ถึงดังยังห่วงแม่
# หนาวลมที่เชียงราย
# คุณอาขา
# อวยพรด้วยน้ำตา ฯลฯ

#### อัลบั้ม "สาวเมืองนนท์" (17 กุมภาพันธ์ 2547)
# สาวเมืองนนท์
# หนูอยากสวย
# น้าฉันเอง
# นักร้องประกวด
# ขาดคนส่งเรียน
# ตามใจพ่อ
# หัวใจการ์ตูน
# ฝันเห็นงู
# ร้านน้ำร้านเน็ต
# ไม่แน่อย่ามา

#### อัลบั้ม "สาวบางกรวย" (7 มิถุนายน 2548)
# สาวบางกรวย
# คอยพี่ที่สวนกาแฟ
# ฝากตัวเป็นน้อง
# อายจังเลย
# รอเธอที่ทุ่งทับกระดาน
# สาวคลองไผ่
# ลูกสาว ม.ศ.
# อย่ามัวแต่มอง 
# เปิดเทอมหัวใจ
# เดี๋ยวพุงย้วย

#### อัลบั้ม "เรารักอ่างทอง" (14 ธันวาคม 2549)
# เรารักอ่างทอง
# โหลดใจใส่จอ
# ปึ๋งปั๋ง
# แม่สอนเลือกแฟน
# รักหนุ่มลีวายส์ 
# เกลียดผู้ชายหลอกลวง
# มองทำไม
# บ้านนี้หมาดุ
# คนหล่อท้ายซอย
# อยากรู้ความรัก

#### อัลบั้ม "เบอร์โทรเบอร์ห้องไม่ต้องมาขอ" (28 กรกฎาคม 2551)
# เบอร์โทรเบอร์ห้องไม่ต้องมาขอ
# นักการมอง
# ลดพุงหน่อยพี่
# มาสายดีกว่าไม่มา
# นํ้ายางกับนํ้าตา
# อิ้วหน้าไม่อาย
# มะลิแรกแย้ม
# คิดจะหลอกให้บอกล่วงหน้า
# ล้อเล่นหรือเปล่า
# สาวใต้ใจชัวร์

#### อัลบั้ม "หนุ่มจันทร์เงียบจัง" (12 มีนาคม 2555)
# หนุ่มจันท์เงียบจัง
# ยิ้มก่อนเด้
# เบอร์โทรเบอร์ห้องไม่ต้องมาขอ
# มาสายดีกว่าไม่มา
# สาวใต้ใจชัวร์
# คอยพี่ที่สวนกาแฟ
# เปิดเทอมหัวใจ
# เรารักอ่างทอง
# เกลียดผู้ชายหลอกลวง
# บ้านนี้หมาดุ
# นักร้องประกวด
# ไม่แน่อย่ามา

### อัลบั้มอื่น ๆ
* อัลบั้ม เทศกาลงานบุญ 12 เพลงดัง (รวม 12 ศิลปินค่ายนพพรฯ) (ตุลาคม 2548)
* อัลบั้ม ลอยกระทง ส่งท้ายปีเก่า ต้อนรับปีใหม่ (ร่วมกับศิลปินค่ายนพพรฯ) (2545-2546, 2548)
* อัลบั้มเพลงประกอบภาพยนต์วีซีดีเรื่อง บ้านไร่อลเวง (พ.ศ. 2547)
* อัลบั้มเพลงประกอบภาพยนต์วีซีดีเรื่อง ยุทธการกล้วยไม้ป่า (พ.ศ. 2549)
* อัลบั้ม สามสาวซิลเวอร์โกลด์ ร่วมกับ ลูกปัด พิมพ์ชนก, วีจิราพร (2554)
* อัลบั้ม สามสาวซิลเวอร์โกลด์ ชุด สวยได้อีก ร่วมกับ ลูกปัด พิมพ์ชนก, วีจิราพร (2555) ฯลฯ

## ผลงานการแสดง
* ภาพยนตร์วีซีดีเรื่อง บ้านไร่อลเวง (2547) ) / เป็นภาพยนต์ที่จัดจำหน่ายโดย นพพร ซิลเวอร์โกลด์ ในรูปแบบวีซีดี และดีวีดี ไม่ได้ออกฉายในโรงภาพยนตร์แต่อย่างใด
* ภาพยนตร์วีซีดีเรื่อง แม่ครัวหัวไข่ (2549) / เป็นภาพยนต์ที่จัดจำหน่ายโดย นพพร ซิลเวอร์โกลด์ ในรูปแบบวีซีดี และดีวีดี ไม่ได้ออกฉายในโรงภาพยนตร์แต่อย่างใด
* ภาพยนตร์เรื่อง ยุทธการกล้วยไม้ป่า (2550) ) / เป็นภาพยนต์ที่จัดจำหน่ายโดย นพพร ซิลเวอร์โกลด์ ในรูปแบบวีซีดี และดีวีดี ไม่ได้ออกฉายในโรงภาพยนตร์แต่อย่างใด
* ละครเรื่อง เพลงรักข้ามภพ (2552)  (ช่อง 7) / รับเชิญ
* ละครเรื่อง แม่ศรีไพร (2553)  (ช่อง 7) / รับบท อร อรดี (3 สาวซิลเวอร์โกลด์) (รับเชิญ)

## รางวัลที่ได้รับ
* รางวัล นักร้องชนะเลิศชิงถ้วยพระราชทาน สมเด็จพระเทพรัตนราชสุดาฯ สยามบรมราชกุมารี (พ.ศ. 2541)
* รางวัล คมชัดลึก อวอร์ด ครั้งที่ 2 (เข้าชิงนักร้องหญิงยอดเยี่ยม จากเพลง "สาวเมืองนนท์") ประจำปี 2547 (ประกาศเมื่อ 24 กุมภาพันธ์ 2548)
* รางวัล คมชัดลึก อวอร์ด ครั้งที่ 3 (**นักร้องหญิงยอดเยี่ยม** จากเพลง "ฝากตัวเป็นน้อง") ประจำปี 2548 (ประกาศเมื่อ 24 มกราคม 2549)
* รางวัล คมชัดลึก อวอร์ด ครั้งที่ 10 (**เรียบเรียงเสียงประสานยอดเยี่ยม** จากเพลง "หนุ่มจันท์เงียบจัง") ประจำปี 2555 (ประกาศเมื่อ 20 กุมภาพันธ์ 2556)

## อ้างอิง

## แหล่งข้อมูลอื่น
* 
* 
* 
* 
หมวดหมู่:บุคคลจากอำเภอพระพุทธบาท
หมวดหมู่:นักร้องหญิงชาวไทย
หมวดหมู่:นักร้องลูกทุ่งหญิงชาวไทย
หมวดหมู่:บุคคลจากมหาวิทยาลัยราชภัฏเทพสตรี